EKRE kinnitas pressiteate vahendusel, et esitab väliskaubandus- ja infotehnoloogiaministri kohale Raul Siemi. Raul Siem jurist ja ettevõtja, kes on üle kahekümne aasta tegutsenud

tippjuhtimise ja õigusvaldkonnas.

EKRE esimees ja siseminister Mart Helme ütles, et Siem on juba kohtunud ka peaminister Jüri Ratasega, kes viib Kadriorgu paberi Kaimar Karu lahkumise ja Siemi ametisse asumise kohta.

"Raul Siem on läbiproovitud inimene, tal on pikk poliitiline kogemus, pikk staaž erakonnas ja ta on inimene, keda ma läbi ja lõhki usaldan," ütles Mart Helme.

Siseministri nõunik Raul Siem on ka EKRE esindaja Erakondade Rahastamise Järelevalve Komisjonis (ERJK).

5. juunil 1973 sündinud Siem on EKRE liige alates 2. augustist 2016. Ta oli 2017. aasta kohalikel valimistel EKRE esinumber Rae vallas. Siem sai 164 häält ja osutus valituks Rae vallavolikogusse.

Reede ennelõunal teatas väliskaubandus- ja infotehnoloogiaminister Kaimar karu, et EKRE esimees Mart Helme on otsustanud ta ministriametist tagasi kutsuda. Karu ei olnud EKRE liige.

Rahandusminister Martin Helme tänas ühismeedias Kaimar Karu tehtud töö eest. Ta kirjutas, et "paraku ei tekkinud temal ja erakonnal viimase poole aasta jooksul töist ja usalduslikku suhet. Ei tekkinud ka meeskonda ülejäänud ministrite delegatsiooniga."

Martin Helme heitis Karule muu kõrval ette parteidistsipliini eiramist. "Küllap mängis oma rolli see, et ta tuli tipp-poliitikasse ilma vähimagi varasema poliitilise kogemuseta, mistõttu ei mõistnud, et ministri koha saamiseks teevad sajad inimesed igapäevaselt pikki aastaid tõsist tööd. Selle töö tulemusel saadakse valimistel hääled teatud väärtuste ja poliitikate ellu viimiseks. Erakonna valijad, liikmed ja juhid ootavad, et erakonna ministrid viiks ellu koalitsiooni ja erakonna poliitikat. Praegu kippus aga nii olema, et IT ja väliskaubandusministri portfell oli mitte EKRE vaid Ametnike Partei käes."

Erakonna ametlikus kurjustab ka parteiliider Mart Helme Kaimar Karu parteijoonest hälbimise üle. „Kaimar Karu on hea spetsialist, aga kahjuks ei kujunenud tal erakonnaga head töist suhet. Meil ei tekkinud head meeskonda. Erakonna liikmeskonnas on tema tema tegevus tekitanud arusaamatust ja küsimusi,“ ütles erakonna esimees Mart Helme PR ametniku vahendusel.